**Broj: 711-I-83-M-169-19/20-02-12**

Zagreb, 7. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **na zahtjev dužnosnika Marina Mandarića, gradonačelnika Grada Đakova, za davanjem mišljenja Povjerenstva,** na 74. sjednici održanoj 7. siječnja 2019.g., daje sljedeće

**MIŠLJENJE**

1. **Nema zapreke da supruga dužnosnika Marina Mandarića, gradonačelnika Grada Đakova, sudjeluje u natječaju za zapošljavanje kojeg će provesti Gradska knjižnica i čitaonica Đakovo u svrhu prijema u radni odnos na radno mjesto** **knjižničara na neodređeno vrijeme te eventualno bude i primljena na navedeno radno mjesto. Isto tako, ukoliko Muzej Đakovštine Đakovo raspiše natječaj za prijam knjižničara u radni odnos, nema zapreke da supruga dužnosnika Marina Mandarića, gradonačelnika Grada Đakova, sudjeluje u tom natječaju te eventualno bude i primljena na navedeno radno mjesto.**
2. **Upućuje se gradonačelnika Grada Đakova deklarirati Gradskom vijeću Grada Đakova okolnost da se osoba povezana s njim (supruga) prijavila na natječaj za zapošljavanje na radno mjesto knjižničara na neodređeno vrijeme, kako u slučaju natječaja kojeg će provesti Gradska knjižnica i čitaonica Đakovo, tako i u slučaju potencijalnog natječaja Muzeja Đakovštine Đakovo, kao i okolnost eventualnog zasnivanja radnog odnosa. U slučaju odabira povezane osobe za predmetno radno mjesto, upućuje se na isti način deklarirati vrstu povezanosti gradonačelnika i osobe povezane s njim.**
3. **Okolnost povezanosti gradonačelnika i povezane osobe iz članka 4. stavka 5. ZSSI-a ne smije biti prednost pri zapošljavanju u odnosu na druge potencijalne kandidate.**
4. **Dužnosnik je dužan izuzeti se od svakog, pa i posrednog sudjelovanja u provođenju tih natječaja, a osobito od neposrednog ili posrednog utjecaja na donošenje odluke o najboljem kandidatu, odnosno donijeti posebnu odluku kojom će za provedbu procedure prijma u službenički odnos na radno mjesto knjižničara imenovati jednog od svojih zamjenika.**
5. **Ukoliko dužnosnikova supruga bude primljena na radno mjesto knjižničara u Muzeju, upućuje se dužnosnika Marina Mandarića da se u svim budućim situacijama kod poduzimanja radnji na koje je ovlašten Statutom Muzeja Đakovštine Đakovo (predlaganje, razmatranje, davanje suglasnosti na odluke, imenovanje članova Upravnog vijeća i ravnatelja i sl.), izuzme iz takvih postupaka, odnosno da za poduzimanje takvih radnji ovlasti drugu osobu (svog zamjenika).**

Obrazloženje

Zahtjev za davanjem mišljenja Povjerenstva podnio je dužnosnik Marin Mandarić, gradonačelnik Grada Đakova. U knjigama ulazne pošte zahtjev je zaprimljen pod poslovnim brojem: 711-U-4380-M-169/19-01-5 30. prosinca 2019. g., povodom kojeg se vodi predmet broj M-169/19.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je dužnosnik Marin Mandarić povodom obnašanja dužnosti gradonačelnika Grada Đakova obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. U slučaju da Povjerenstvo zatraži od podnositelja zahtjeva ili od nadležnog tijela javne vlasti dodatne podatke, rok za davanje mišljenja se produljuje.

U zahtjevu dužnosnik u bitnome navodi da je na lokalnim izborima 2017. godine izabran za gradonačelnika Grada Đakova te je na dužnost stupio 12. lipnja 2017., a dužnost gradonačelnika obnaša profesionalno. Grad Đakovo osnivač je Gradske knjižnice i čitaonice (dalje u tekstu: Knjižnica) u kojoj je raspisan natječaj za zapošljavanje knjižničara na neodređeno vrijeme. Sukladno odredbama Statuta ravnatelj raspisuje natječaj i odlučuje o prijemu u radni odnos.

Dužnosnik traži mišljenje postoji li sukob interesa ukoliko se njegova supruga, koja je diplomirana knjižničarka, javi na raspisani natječaj te bude primljena na radno mjesto knjižničara u Knjižnici. Isto tako, traži mišljenje postoji li sukob interesa ukoliko druga gradska ustanova, Muzej Đakovštine Đakovo (dalje u tekstu: Muzej), raspiše natječaj za prijam knjižničara, a njegova se supruga prijavi na natječaj i bude primljena u radni odnos.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Odredbama ZSSI-a nije propisana izričita zabrana da se članovi obitelji dužnosnika zapošljavaju u tijelima javne vlasti u kojima dužnosnici obnašaju javnu dužnost, odnosno u pravnim osobama, trgovačkim društvima i ustanovama kojima je većinski vlasnik to tijelo javne vlasti. Međutim, kako bi se prevenirao navedeni negativni dojam, dužnosnik se treba suzdržati od aktivnosti u situacijama kada se može postići korist za člana obitelji i druge s njim povezane osobe te je u opisanoj konfliktnoj situaciji dužan deklarirati članovima Gradskog vijeća Grada Đakova,

Člankom 17. Statuta Knjižnice donesenog 16. travnja 2019. propisano je da ravnatelja Knjižnice imenuje i razrješuje predstavničko tijelo Osnivača na mandat od četiri godine i može biti ponovno imenovan.

Člankom 5. Pravilnika o unutarnjem ustrojstvu i načinu rada Knjižnice od 29. studenog 2019. određeno je da ocjenu o potrebi zasnivanja radnog odnosa i sklapanja ugovora o radu donosi ravnatelj Knjižnice u skladu s ovim Pravilnikom, Pravilnikom o radu, Programom rada i razvitka Knjižnice i osiguranim financijskih sredstvima. Sklapanju ugovora o radu prethodi postupak izbora u skladu sa Zakonom o radu, Statutom, Pravilnikom o radu i ovim Pravilnikom. Izbor se provodi na temelju prijave o potrebi zapošljavanja putem oglasa, odnosno na temelju javnog natječaja ako je to propisano posebnim zakonom. U javnom natječaju navodi se naziv radnog mjesta, vrsta radnog odnosa i trajanje radnog vremena, opći i posebni uvjeti koje kandidat mora ispunjavati, rok do kojeg se prijave primaju i rok u kojem će prijavljeni kandidati biti obaviješteni o izboru kandidata za zasnivanje radnog odnosa. Radi provedbe postupka izbora kandidata, odnosno prethodne provjere znanja i sposobnosti kandidata, ravnatelj može imenovati Povjerenstvo za provedbu postupka oglasa, odnosno javnog natječaja. Odluku o izboru među prijavljenim kandidatima donosi ravnatelj.

Člankom 21. Statuta Muzeja propisano je da bez posebne ovlasti Upravnog vijeća ili osnivača Muzeja, ravnatelj ne može nastupati kao druga ugovorna strana i s Muzejom sklapati ugovore u svoje ime i za svoj račun, u svoje ime, a za račun drugih osoba, ili u ime i za račun drugih osoba. Člankom 22. Statuta Muzeja propisano je da ravnatelja Muzeja imenuje i razrješuje predstavničko tijelo osnivača, na prijedlog Upravnog vijeća na temelju provedenog javnog natječaja, a sukladno Zakonu o muzejima i Zakonu o ustanovama te ovom Statutu. Javni natječaj za imenovanje ravnatelja raspisuje i provodi Upravno vijeće Muzeja. Ne raspiše li Upravno vijeće Muzeja javni natječaj za imenovanje ravnatelja u propisanome roku, natječaj će raspisati gradonačelnik. Ravnatelj Muzeja imenuje se na mandat od četiri godine i može biti ponovno imenovan. Ako osnivač ne obavi razrješenje i imenovanje ravnatelja Muzeja kojemu je istekao mandat ili ovlast vršitelja dužnosti ravnatelja Muzeja, tijelo nadležno za provedbu nadzora nad zakonitošću rada i općih akata Muzeja, razriješit će dužnosti ravnatelja i imenovati vršitelja dužnosti ravnatelja bez provođenja javnog natječaja do imenovanja ravnatelja, odnosno vršitelja dužnosti ravnatelja od strane osnivača.

Člankom 35. Statuta Muzeja određeno je da Upravno vijeće Muzeja, između ostalog, odlučuje o izvješćima ravnatelja o radu Muzeja, raspisuje i provodi javni natječaj za izbor i imenovanje ravnatelja, predlaže osnivaču imenovanje i razrješenje ravnatelja Muzeja i dr.

Člankom 36. Statuta Muzeja određeno je da Upravno vijeće donosi odluke većinom glasova svih članova, dok je člankom 38. određeno da je predsjednik Upravnog vijeća ovlašten potpisati ugovor o radu s ravnateljem Muzeja, uz suglasnost gradonačelnika.

Člankom 46. propisano je da ravnatelj podnosi izvješće o poslovanju Muzeja Upravnom vijeću i osnivaču.

Uvidom u Rješenje o imenovanju članova Upravnog vijeća Muzeja Đakovštine Đakovo dostavljeno na zahtjev Povjerenstva utvrđeno je da je dužnosnik Marin Mandarić kao gradonačelnik Grada Đakova 13. rujna 2019. u Upravno vijeće Muzeja Đakovštine Đakovo imenovao Ivanu Ćurić, mag. iur., Igora Loinjaka, mag. hist. art. et mag. litt. comp./bacc. phil. i Darka Ćališa, dipl. iur.

Uvidom u Pravilnik o unutarnjem ustrojstvu i načinu rada Muzeja utvrđeno je da je u studenom 2019. donesena sistematizacija potrebnih radnih mjesta, sukladno članku 5. kojim je propisano da ocjenu o potrebi zasnivanja radnog osnosa i sklapanja ugovora o radu donosi ravnatelj Muzeja, a odluku o izboru među prijavljenim kandidatima donosi ravnatelj, uz suglasnost Upravnog vijeća.

Uvidom u Rješenje o imenovanju ravnatelja Muzeja Đakovštine Đakovo KLASA: 021-06/16-01/7, URBROJ: 2121/01-01-04-16-1 od 26. travnja 2016. utvrđeno je da je ravnateljem Muzeja imenovan Borislav Bijelić. Imenovao ga je tadašnji gradonačelnik Zoran Vinković, na mandat od četiri godine.

Slijedom svega navedenog, nema zapreke da supruga dužnosnika Marina Mandarića, gradonačelnika Grada Đakova, sudjeluje u natječaju za zapošljavanje kojeg će provesti Gradska knjižnica i čitaonica Đakovo u svrhu prijema u radni odnos na radno mjesto knjižničara na neodređeno vrijeme te eventualno bude i primljena na navedeno radno mjesto. Isto tako, ukoliko Muzej Đakovštine Đakovo raspiše natječaj za prijam knjižničara u radni odnos, nema zapreke da supruga dužnosnika Marina Mandarića, gradonačelnika Grada Đakova, sudjeluje u tom natječaju te eventualno bude i primljena na navedeno radno mjesto.

Pritom se upućuje gradonačelnika Grada Đakova deklarirati Gradskom vijeću Grada Đakova okolnost da se osoba povezana s njim (supruga) prijavila na natječaj za zapošljavanje na radno mjesto knjižničara na neodređeno vrijeme, kako u slučaju natječaja kojeg će provesti Gradska knjižnica i čitaonica Đakovo, tako i u slučaju potencijalnog natječaja Muzeja Đakovštine Đakovo, kao i okolnost eventualnog zasnivanja radnog odnosa. U slučaju odabira povezane osobe za predmetno radno mjesto, upućuje se na isti način deklarirati vrstu povezanosti gradonačelnika i osobe povezane s njim.

Okolnost povezanosti gradonačelnika i povezane osobe iz članka 4. stavka 5. ZSSI-a ne smije biti prednost pri zapošljavanju u odnosu na druge potencijalne kandidate.

Dužnosnik je dužan izuzeti se od svakog, pa i posrednog sudjelovanja u provođenju tih natječaja, a osobito od neposrednog ili posrednog utjecaja na donošenje odluke o najboljem kandidatu, odnosno donijeti posebnu odluku kojom će za provedbu procedure prijma u službenički odnos na radno mjesto knjižničara imenovati jednog od svojih zamjenika.

Na kraju, ukoliko dužnosnikova supruga bude primljena na radno mjesto knjižničara u Muzeju, upućuje se dužnosnika Marina Mandarića da se u svim budućim situacijama kod poduzimanja radnji na koje je ovlašten Statutom Muzeja Đakovštine Đakovo (predlaganje, razmatranje, davanje suglasnosti na odluke, imenovanje članova Upravnog vijeća i ravnatelja i sl.), izuzme iz takvih postupaka, odnosno da za poduzimanje bilo kakvih radnji vezano za Muzej, ovlasti drugu osobu, npr. savog zamjenika. .

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Marin Mandarić, elektronička dostava
2. Objava na internetskoj stranici Povjerenstva
3. Pismohrana